Hólmavík - íbúabyggð og ferðamannastaður Verkefnið Hólmavík – íbúabyggð og ferðamannastaður var á dagskránni 2018 . Um er að ræða rannsókn og hugmyndavinnu sem unnin er að frumkvæði Rannsóknasetursins og í samvinnu við sveitarfélagið Strandabyggð , Vestfjarðastofu og Sóknaráætlun Vestfjarða . Tveir starfsmenn unnu hjá setrinu við verkefnið með styrk frá Nýsköpunarsjóði námsmanna sumarið 2018 , Agnes Jónsdóttir þjóðfræðinemi og Guðrún Gígja Jónsdóttir MA-nemi í hagnýtri menningarmiðlun . Afraksturinn var skýrsla sem leit dagsins í sumarlok og var afhent sveitarfélaginu til úrvinnslu í byrjun október 2018 . Öruggt má telja að hún kemur Strandabyggð að góðu gagni við undirbúning og skipulag , auk þess að nýtast við fjármögnun verkefna . Verkefnið snýst um hugmyndavinnu og greiningu á sérstöðu þorpsins á Hólmavík og í framhaldinu umbætur á útivistarsvæðum og almannarýmum í þorpinu , bæði íbúum og ferðafólki til hagsbóta . Haldnir voru íbúafundir um verkefnið á Hólmavík og heilmiklu efni safnað um skoðanir heimamanna . Verkefnið er unnið í samstarfi við sveitarfélagið Strandabyggð sem fékk stuðning frá Styrktarsjóði EBÍ til vinnunar . Einnig er í samstarfi við Sóknaráætlun Vestfjarða unnið að því að gera uppskrift að aðferðinni , svo hægt verði að ráðast í sambærilegt vinnuferli í öðrum minni þorpum í fjórðungnum . Þeim verkhluta sem er hluti af áhersluverkefnum Sóknaráætlunar Vestfjarða lýkur árið 2019 . Rannsóknasetur HÍ á Ströndum - Þjóðfræðistofa